Súradnice: 47°40′S 9°11′V﻿ / ﻿47,667°S 9,183°V﻿ / 47.667; 9.183

**Konstanz** (slov. hist. *Kostnica*) je univerzitné mesto na juhozápade Nemecka v Bádensku-Württembersku na hranici so Švajčiarskom. S približne 80 000 obyvateľmi je najväčším mestom na brehoch Bodamského jazera.

Poloha
------

Mesto sa rozkladá na brehu Bodamského jazera, pri mieste, kde jazero opúšťa rieka Rýn, ktorá tiež mesto rozdeľuje na dve časti. Hraničí so švajčiarskym kantónom Thurgau, s mestom Kreuzlingen. Mestá sú navzájom spolu zrastené, štátna hranica prechádza priamo ulicami miest a prechod cez hranice je bezproblémový. Za dobrého počasia je možné z brehu jazera vidieť Švajčiarske Alpy. 

### Mestské časti

Konstanz je tvorená 15 mestskými časťami, starým mestom a ďalšími 14 postupne inkorporovanými štvrťami. Väčšina z nich sa nachádza na pravom brehu rieky Rýn. Osobitné postavenie má ostrov kvetov - *Blumeninsel Mainau*, jedna z turisticky najnavštevovanejších pamiatok Nemecka, ktorý stále patrí švédskej šľachtickej rodine Bernadotte.

Mestské časti Kostnice.

História mesta
--------------

Mesto bolo založené pôvodne ako keltské, neskôr slúžilo ako rímske opevnené sídlo. Pevnosť *Constantia* zo 4.storočia n.l. ktorej pozostatky sa zachovali v centre dnešného starého mesta, slúžila ako obranný bod na Rýne proti vpádom Alamanov.

V rokoch 1414 až 1418 bolo mesto dejiskom šestnásteho ekumenického koncilu, nazývaného Kostnický koncil, ktorý riešil otázku trojpápežstva a reformy cirkvi. Koncil zvolal protipápež Ján XXIII. za pomoci Rímsko-nemeckého cisára a Uhorského kráľa Žigmunda Luxemburgského. Mesto v tom období bolo centrom západného kresťanstva, zároveň touto udalosťou získalo špecifický ráz a bolo v ňom postavené množstvo budov pre potreby koncilu. Zvlášť ešte dnes sprístupnený koncilový dom, teda miesto, kde zasadal koncil. Pre potreby koncilu boli postavené aj mnohé chrámy či katedrála, ktorú na počesť koncilu zdobili fresky s výjavmi cirkevných otcov. Mesto vďaka vtedajšiemu nemravnému životu, ktorý viedli cirkevní hodnostári, má tomu prispôsobenú aj architektúru mesta. Mnohé fontány či sochy, ktoré sú v súčasnosti umiestnené v meste, nesú takúto razbu. Počas tohto koncilu bol tiež súdený a následne odsúdený a upálený Jan Hus – 6. júla 1415. V meste sa nachádza Husov dom, v ktorom teológ býval, turistami často navštevovaná historická pamiatka, ktorá prináša krátke dejiny husitov. Výsledkom koncilu bol v Kostnici zvolený pápež Martin V.

Doprava
-------

Vďaka tomu, že sa Kostnica nachádza na brehu Bodamského jazera, poskytuje lodnú prepravu trajektom do okolitých miest s väčším turistickým významom (Lindau, Bregenz). Taktiež je súčasťou železničnej a dopravnej siete, pre autá slúži trajektový prístav vo štvrti Staad.

Kultúra a vzdelanosť
--------------------

V meste sa nachádzajú viaceré múzeá, knižnica a galérie. V rokoch 585 – 1821 bol Konstanz sídlom diecézy.

V meste tiež sídlia dve univerzity - Univerzita Konstanz (založená ako *reformná univerzita* v roku 1966) a technická vysoká škola HTWG (z roku 1906). Spolu majú asi 17 000 študentov. Univerzita Konstanz je jednou z 11 nemeckých univerzít v *Exzellenzinitiative*.

Pamätihodnosti mesta
--------------------

* *Opátstvo Petershausen*, dnes *Archeologické múzeum*
* *Imperia*, 9-metrová socha pri vstupe do prístavu
* *Jan Hus Museum*, múzeum zamerané na život Jana Husa a jeho pobyt v meste
* *Kostnický Münster*, bazilika minor a hlavný kostol v meste
* *Konzil* prístavná budova z 15.storočia, v ktorej sa z veľkej časti konal Kostnický koncil
* *Niederburg* (Dolný hrad) - najstaršia časť starého mesta so zachovanou architektúrou, napr. kláštor Zoffingen
* Pozostatky rímskej pevnosti, blízko Münsteru
* *Schnetztor*, opevnená brána v juhozápadnej časti starého mesta, súčasť bývalých mestských hradieb
* *Divadlo Konstanz*, založené v roku 1607 ako najstaršie divadlo v Nemecku

V Kostnici sa tiež nachádza veľká synagóga, zničená nacistickou vládou v roku 1938.

Osobnosti mesta
---------------

* Ferdinand von Zeppelin (\* 1838 – † 1917), konštruktér vzducholodí

Partnerské mestá
----------------

* Francúzsko  Fontainebleau, Francúzsko
* Taliansko  Lodi, Taliansko
* Spojené kráľovstvo  Richmond, Spojené kráľovstvo
* Čína  Su-čou, Čína
* Česko  Tábor, Česko
* Slovensko  Prievidza, Slovensko

Galéria
-------

* Koncilový domKoncilový dom
* Prístav so sochou ImperiePrístav so sochou Imperie
* Fresky cirkevných otcov v kostole sv. ŠtefanaFresky cirkevných otcov v kostole sv. Štefana
* Staré mesto - Schnetztor, jedna z posledných zachovaných častí mestského opevneniaStaré mesto - Schnetztor, jedna z posledných zachovaných častí mestského opevnenia

Referencie
----------

1. 1 2  JUDÁK, Viliam.: *Na Petrovom stolci* II. Trnava: Spolok svätého Vojtecha, 2011. s. 161-163.
2. ↑   *Dejiny Slovenska*. Ed. Samuel Cambel. Vyd. 1. Zväzok I : (do roku 1526). Bratislava : Veda, 1986. 534 s. S. 390.
3. ↑   *Exzellenzinitiative und -strategie* [online]. Kostnica: Universität Konstanz, [cit. 2018-10-31]. Dostupné online. (po nemecky)
4. ↑   *400 Jahre Theater Konstanz* [online]. Zurich: Neue Zürcher Zeitung, 22.1.2007, [cit. 2018-10-31]. Dostupné online. (po nemecky)

Literatúra
----------

* MAURER, H.: *Geschichte der Stadt Konstanz I-V*; Konstanz 1989
* BARTOŠ, F.M.: *Hus a město Kostnice 1415–1915*; Praha 1934
* KŮRKA, P.B.: *Peripetie s českým názvem města Kostnice*; Medievalia historica Bohemica 10, 2005, s. 353-364
* CAMBEL, Samuel.(eds.):*Dejiny Slovenska* I.(do roku 1526). Bratislava: Veda 1986.
* JUDÁK, Viliam.: *Na Petrovom stolci* II. Trnava: Spolok svätého Vojtecha, 2011.

Pozri aj
--------

* Kostnický koncil
* Jan Hus
* Žigmund Luxemburgský
* Bodamské jazero

Iné projekty
------------

Commons
* Spolupracuj na Commons Commons ponúka multimediálne súbory na tému **Konstanz (mesto)**

Externé odkazy
--------------

* Oficiálna stránka (po nemecky)